Għada protesta oħra tibda fis-6pm quddiem il-Parlament biex titlob ir-riżenja ta' Joseph Muscat Eluf ta' persuni nġabru fil-Belt Valletta għall-protesta kontra l-korruzzjoni , bil-ħames kelliema, isejħu għar-riżenja immedjata tal-Prim Ministru Joseph Muscat. Insistew li Malta tilfet il-fiduċja f'Joseph Muscat waqt li ddeskrivewh "mafjuż," "korrott" u "assassin." Eve Borg Bonello - 'Joseph Muscat ħalliel għax seraqli l-futur' Eve Borg Bonello, studenta ta' 16-il sena, iddeskriviet lil Muscat bħala "ħalliel" u akkużatu li seraq il-futur tagħha u ta' żgħażagħ oħra. "Sraqtilna l-Daphne," kompliet takkużah. "Lil Daphne qtiltuha intom, inti u l-klikka korrotta tiegħek għax Daphne kellha raġun," għajtet kommossa. "Wiegħdtuna l-aqwa żmien u waqqajtuna fl-agħar kriżi Kostituzzjonali. Għidtulna li Malta Tagħna Lkoll u għentu fil-qtil ta' ċittadina tagħna stess." Waqt li appellat lill-Prim Ministru biex jirriżenja minnufih, saħqet li toħlom b'soċjetà fejn Malta ma jkollix għaliex terġa' tqum biex tiddeffenti d-drittijiet tagħha. Ranier Fsadni - 'Serraħ lil Malta u itlaq issa' Ranier Fsadni, lettur tal-Università ta' Malta saħaq li Malta ma għandhiex fiduċja fil-Prim Ministru Joseph Muscat waqt li insista li l-pajjiż għandu bżonn Prim Ministru li huwa fidil għall-Kostituzzjoni. "Serraħ lil Malta u itlaq issa mhux xahar ieħor. Serraħ moħħ lil min irid jidħol warajk f'Kastilja li jrid inaddaf it-tkissir li se tħalli warajk," saħaq Fsadni. Kompla jinsisti li mhuwiex minnu li l-Prim Ministru spiċċa tradut minn Keith Schembri u Konrad Mizzi għax fi kliemu lanqas it-tfal ma jemmnu l-ħrejjef ta' Konrad Mizzi. "Jekk verament emmint ħrafa bħal dik (it-tweġiba ta' Mizzi għal 17 Black) kif jista' jkollna fiduċja fik," insista Fsadni. "Irriduk titlaq illum qabel għada," kompla jisħaq il-lettur waqt li fakkar li fil-15 ta' Diċembru, Muscat se jkun qed jirrappreżenta lil Malta fl-ewwel laqgħa tal-Kunsill Ewropew. Mark Anthony Sammut - 'Muscat postkom fuq siġġu fid-depot" Mark Anthony Sammut, politiku, appella lid-Deputati tal-Gvern u l-membri tal-Eżekuttiv tal-Partit Laburista u fakkarhom li kull ġurnata li Muscat qed jibqa' fil-poter, qed jagħmel dan bil-barka tagħhom u għalhekk akkużahom bħala kompliċi wkoll u insista magħhom li se jibqgħu mċapsa "bil-ħmieġ," ta' Keith Schembri. "Kollha kemm intom istħu. Int ukoll Evarist Bartolo, Chris Fearne, Miriam Dalli, Julia Farrugia Portelli ... mhux metafori rridu jew xi selfie biex tidhru ħelwin għat-tellieqa tal-leader, imma fatti," kompla Sammut. "Ħaġa waħda għandkom x'tagħmlu. Aqbduh minn għonqu u xkanawh 'il barra." Kien hawn li saħaq li post Muscat mhux Kastilja imma "fuq siġġu tad-depot" biex iwieġeb, fosthom għaliex jumejn qabel l-assassinju ta' Daphne, waqt li kien ma Chris Cardona, "ħassu ħażin." "Illum il-kredibilità tiegħek hija żero. Ħadd ma għadu jemmnek," insista Mark Anthony Sammut. "Ma aħniex nirrikonoxxuk bħala l-Prim Ministru tagħna," waqt li saħaq li għal ħafna, se jibqa' biss Joseph Muscat li jgħatti xtur il-korrotti. Temm jisħaq li biex Malta tibda t-triq tal-fejqan, Muscat irid jitlaq immedjatament. Rachel Williams - 'Kollha kemm huma kompliċi' Rachel Williams, saħqet li l-Kabinett u l-Grupp Parlamentari kollu tal-Gvern huwa ħati waqt li insistiet li mhux biżżejjed li jiktbu fuq il-midja soċjali. Waqt li fakkret fl-elezzjoni għall-mexxej ġdid Laburista, insistiet li dan ma għandux ikun magħżul minn Muscat jew xi ħadd li "qalbu ħarqitu" issa. "Ir-riżenji mhux biżżejjed," insistiet, bil-folla taqbad tgħajjat "ħabs," b'Williams tappella lill-Pulizija biex tfittex fil-karti u l-laptops ta' Muscat, Schembri, Mizzi u oħrajn. Irringrazjat lil Jonathan Ferris u anke lil Maria Efimova, il-whistleblower ta' Daphne fil-każ tal-kumpanija fil-Panama Egrant u fost diversi avukati, anke lill-eks Kap tal-Oppożizzjoni Simon Busuttil, bil-folla tinfexx tgħajjat: "Simon, Simon." Allesandra Dee Crespo - 'Fossa sħiħa ta' żibel u ħmieġ f'Kastila' Allesandra Dee Crespo fakkret fl-intervista tal-Prim Ministru ma' John Sweeney u saħqet li Muscat kien wiegħed li jirriżenja jekk tinstab 'farka' biss ta' evidenza. Kien hawn li saħqet li mhux farka hemm imma "fossa sħiħa ta' żibel u ħmieġ," waqt li insistiet li Muscat kollox kien jaf, inkluż il-ħbiberija ta' Keith Schembri ma' Melvin Theuma, l-allegat intermedjarju fil-każ tal-qtil ta' Daphne Caruana Galizia. "Vera kien taħt arrest Keith Schembri jew kienet xi messa in scena oħra? X'kontu qed tagħmlu lejl sħiħ fid-dar tiegħek qabel ġie arrestat?," kompliet tistaqsi. "Prim Ministru int kompliċi. Kieku għamilt xogħlok tliet snin ilu ... kieku Daphne Caruana Galizia għadha magħna llum. Idejk imċappsa bid-demm tagħha." Kompliet tistaqsi jekk Muscat hux qed jibża' jirriżenja għax inkella jispiċċa investigat ukoll. Dwar is-sondaġġi ppubblikati llum dwar id-distakk politiku u l-popolarità tal-mexxejja, Dee Crespo saħqet li dawn juru biss li s-segwaċi ta' Muscat japprovaw assassinju.